"Ondarra oso maila handiko konpositorea zen" - Etxarri aranatz - Guaixe.eus\n"Ondarra oso maila handiko konpositorea zen"\nErkuden Ruiz Barroso 2019-10-11 13:32\nLorenzo Ondarra bakaikuarraren musika korlari buruzko hitzaldia eman zuen Igor Ijurra Iruñeko Orfeoiaren zuzendari etxarriarrak\nIruñeko Orfeoiaren zuzendaria da Igor Ijurra etxarriarra. Lorenzo Ondarraren lanaren jakitun handia da ere. Hortaz, aurreko astean Lorenzo Ondarraren musika kolararen inguruko hitzaldia eman zuen Iruñean. Izan ere, Iruñeko Orfeoiak eta Nafarroako Orkestra Sinfonikoak denboraldiaren hasiera egin zuten atzo, eta konpositore bakaikuarraren Te Deum lanarekin egin zuten. Gaur kontzertua errepikatu dute ere, 20:00etan, Baluarten.\nZergatik Lorenzo Ondarra?\nArrazoi anitz egon daitezke. Nire aldetik musika koralean hasi nintzenean, 19 urte nituen, Etxarri Aranazko abesbatza zuzentzen, gure euskal konpositore eta gure musika lantzeko hautua hartu nuen; bereziki, nafarrak eta sakandarrak. Sakana eman dizkigu musikari oso handiak: XIX. mendean Felipi Gorriti, Euskal Herriko konpositorerik ospetsuenetarikoa, eta XX. mendean Lorenzo Ondarra bakaikuarra (1931-2012). Iruñeko Orfeoian orain eta aurretik beste abesbatzetan egon naizenean ildo beretik jarraitu eta borrokatu dut hemengo proposamenak egiten. Lehen ez zidaten jaramonik egiten, baina azken urtetan ohartu dira guk ez badugu gure musika egiten eta interpretatzen nork egingo du? Hortaz, nik ildo beretik jarraitzen dut. Ondarra ez bakarrik nafarra, sakandarra, bakaikuarra delako, baizik eta oso maila handiko konpositore handia zelako. Baina gizon umila zen, eta berak ez zuen fama bilatzen, nolabait esateko.\nMusikarekin erakusten zuen dena.\nGizon umila zen. Kaputxinoa zen eta beti aipatzen zuen musikari izan aurretik kristaua eta fraide kaputxinoa zela. Ezagutzen zutenek esaten dute umila eta lotsatia zela, baina talentu handikoa. Zirikatu behar zitzaion obrak sortzeko. Konfiantza jarri zuen hiru edo lau zuzendarirengan: Jose Luis Ansorena Errenteriako Andra Mari Abesbatzako zuzendaria, Fermin Iriarte Iruñeko San Fermin Abesbatzakoa eta hirugarrena ni neu izan nintzen. Urte batzuk geroago Etxarri Aranazko Abesbatzan nengoela obra batzuk eskatu nizkion. Berak ere Etxarriko abesbatzan eta Iruñeko Orfeoian pentsatzen zenbait obra egin zituen. Obra horiek Eresbil euskal konpositoreen artxibora bidaltzen zituen, baina ez zien inori gehiago bidaltzen. Azken urteetan konpositoreek bere lana erakusteko ikastaroak eta tailerrak egiten dituzte, baina berak ez zituen holakorik egiten eta galera ekarri zion. Gainera, musika koralean musika samurra egiten da, ez dadila oso zaila izan. Moda bat dago. Eta Ondarrak bere ildotik jarraitzen zuen. Kantagarria da, baina 1960 eta 1980 bitarteko hamarkadetan atzerrian egindako ikastaro abangoardistaren eraginez bere musikari ematen zion gehien ez zuten xarma berezia. Zailtasun pittin hori koruendako ez da hain samurra, eta zuzendariak ere beldurtzen dira. Oso musikari errespetatua da, baina ez bere kalitateak eskatzen duen bezain interpretatuta.\nEta zergatik egin bere musika koralaren inguruko hitzaldia?\nBere ekoizpenaren % 80 musika korala da. Berak, Espainiako Musika Saria jaso zuen 1969. urtean Dialogos izeneko obra baten konposizioagatik. Espainia mailan ematen den saririk garrantzitsuena da. Sakanan baditugu bi konpositore jaso dutenak: Agustin Gonzalez Azilu altsasuarra eta Lorenzo Ondarra. Sakana txikia da, baina gerra handia ematen dugu. Ondarrak musika sinfonikoa eta abangoardista egin nahi zuen, baina aitak Altsasun gelditu behar zela esan zion eta bera oso zintzoa zenez, frantsesa, marrazketa eta organoa jotzen zuen. Bi urtetan ez zuen ezer konposatu, baina 1973an Jose Luis Ansorenak zirikatu zion eta obra bat egiteko eskatu zion eta horrek musika koralaren bide horretatik markatu zion. Hitzaldi honekin aipatu nahi nuen bere ekoizpena izugarria dela, eta bi arlo daudela: musika sakroa edo sakratua latinez, euskaraz edo gaztelaniaz eta musika abangoardista, eta, bestetik, euskal doinu herrikoien harmonizazioa. Doinu herrikoien korurako moldaketan hoberenetarikoa izan da Ondarra eta bere lana balorean jarri behar da. Jendeak ezagutu dezala, bereziki sakandarren artean, izan ere, bailaran gauza asko ditugu, baita musika korala ere. Dena ez da musika pop edo rock. Musika korala gehiago kostatzen zaigu azaleratzea.\nBaina Sakanan abesbatzen tradizioa badago.\nBai. Eta Haize Berriak banda dugu ere, Etxarrin duela 100 urte sortutako banda zegoen ere, duela 40 bat urte desegin zena eta Olaztin ere bazegoen. Sakana eskualde musikala da. Musika eskolak ere badaude. Baina garaiak aldatzen dira eta gaur egun pop musikak sekulako indarra du eta badirudi besterik ez duela existitzen eta talka egin behar dutela estiloek. Baina niri rock musika izugarri gustatzen zait, eta ez du zertan musika korala gustatzearekin talkarik egin behar, uztartu daitezke. Hori da gure erronka, nola iritsi.\nZergatik entzun behar du jendeak musika korala?\nMusika entzun behar da. Pertsona bati galdetzen diozunean liburu bat zer iruditu zaion iritzia ematen dute. Jendeak ez du literaturari buruz hitz egiteko. Baita antzezlan bati buruz hitz egiteko ere. Baina musikarekin, musika klasikoarekin bereziki, jendeak dio ez dakiela. Badago horrelako lotsa edo errezeltxo bat beldurra ematen duela musika klasikoa entzutera joatea, ez dutela ulertuko pentsatzen dutelako. Baina musika entzun behar da. Beraz, nik animatzen dut jendea. Gainera, autokritikoa naiz eta uste dut gure formatuak ere ez direla horren modernoak edo ez dakit.\nFormatu dotoreegia, agian?\nZerbait badago. Musika hau entzuteko lasaitasun bat behar du, eta beharbada zailtasun gehiago daude. Baina janaria bezala da. Hau ez dut gustuko esan aurretik, frogatu eta gero esango duzu gustatzen zaizun edo ez. Gainera, gaur egun, musika klasikoko kontzertu gehienak pop kontzertuak baina merkeagoak dira. 15 euroko prezioagatik 2 orduko kontzertu bat entzun daiteke, astero, Baluarten. Operak pixka bat garestiagoak dira.\nOndarraren lana ezagutarazi nahi duzu, eta Te Deum lanarekin hasi duzue denboraldia. Nolako obra da?\nOndarra kaputxinoa izanik, kaputxinoak probintziatan elkartzen dira, eta 2000. urtean Nafarroa, Aragoi eta Kantabriako probintziaren mendeurrena zen eta koruarendako obra bat sortzea eskatu zioten. Berak zerbait handiagoa egin zuen. 20 minutuko obra bat da, orkestra handiarekin eta abesbatzarekin batera jotzeko. Musikaste Euskal Musikaren astean mustu zuen urte bat lehenago. Ondoren, Iruñean eta Zaragozan jo zuten ere. Baina ez da inoiz orkestra handi baten denboraldiaren barruan egin. Gainera, oraingoan denboraldiaren hasiera da. Hasierako kantua. Horrek esan nahi du obra toki garrantzitsuan jartzen duela. Nafarroako Orkestra Sinfonikoaren zuzendari berria den Manuel Hernandez Silva venezuelarrak aintzat hartu du bertako konpositoreen eta musikarien bultzatzaile izan behar dutela. Eta horrek asko pozten nau.\nNola landu duzue lana?\nObra hau egin zenetik ezagutzen dut. Errenterian mustu eta hurrengo urtean Iruñean interpretatu zenean Etxarriko Abesbatzak kontzertu horretan parte hartu zuen. Aspaldidanik Orfeoiarekin egin nahi nuen. Lorenzo Ondarra txikitatik ezagutzen nuen, bere iloba batekin ezkonduta nago eta nire ama Bakaikun ondarratarren aldamenekoa zen. Beraz, musikatik kanpo ere harremana nuen, eta berak duela hamar urte bere obra guztiaren kopia bat eman zidan bazekielako ni zalea nintzela. Gizon umila eta isila zen, baina bazekien nik bere lanarekin zerbait egingo nuela. Beraz, ni bere musika egin ahal izan dudan guztietan egin dut, eta ondo ezagutzen dut. Ez da obra erraza. Delikatua da, baditu afinazioaren aldetik une zailak, baina oso entzugarria da. Musika gregorianoa hartzen du oinarri bezala.\nNola dator denboraldia?\nAzaroan Iruñeko Orfeoia Valentziara goaz Valentziako Orkestrarekin Beethoven-en 9. sinfonia abesteko. Gainera, gero kontzertu txiki gehiago ditugu, baina abenduaren 21ean egingo dugu kontzertu oso ederra aipatuko nuke. Lehenengo zatian erromantizismo alemaniarra oinarri izango du eta bigarrenean Catulli Carmina izango da. Catulo erromatar idazle klasikoaren testu batzuk irakurriko dira ere. Orduan, XIX. mendeko hitz izango ditugu lehenengo zatian, eta bigarren zatian XX. mendeko musika baina duela hogei mendeko hitzekin, gaurkotasunik galdu ez dutenak. Perkusio musika eta erritmoduna izango da. San Petersburgora joango gara ere. Eta, aurretik, urriaren 26an, La Pamplonesaren mendeurrenaren ospakizunean parte hartuko dugu ere, Nafarroa Arenan.\n"Sakana eskualde musikala da"\nGuaixe 2019 urr 10 Bakaiku Etxarri Aranatz\nIruñeko Orfeoiak eta Nafarroako Orkestra Sinfonikoak denboraldia hasiko dute gaur, Iruñeko Baluartean, 20:00etan, Lorenzo Ondarra kon...


3 partea - Zergak. Zergen helburu eta printzipioak, gastu publikoa eta gizarte-ongizatea - Ikasgela Fiskala Nafarroa\nZergak. Zergen helburu eta printzipioak, gastu publikoa eta gizarte-ongizatea\nTestu honetan, herritarren betebehar bat azaltzen da: gure gizartearen ongizatea lortzeko ekarpenak egitea, gure aberastasunaren zati bat gastu komunak estaltzera eta kalitatezko zerbitzuez baliatu ahal izatera bideratuta.\nIrakurritakoa ulertzeko ariketa egingo duzue taldean. Lagun batek testua ozenki irakurriko du. Puntu bakoitza irakurri ondoren geldialdia egingo du, eta taldeak irakurritako horren adibideak aipatu beharko ditu, galderak egingo ditu, gauzaren bat esango du... Testuaren edukia taldekide guztiek ulertzen dutenean, orduan jarraitu ahal izango duzue irakurtzen. Beste lagun batek idatzi egin beharko ditu taldekideek aipatutako adibideak, zalantzak eta ulertu gabeko alderdiak, eta gero bateratze-lana egitean azaldu egin beharko ditu, talde handian irakaslearen laguntzarekin argitzeko. Testua irakurri ondoren taldeak argi eta garbi ulertu dituen hiru ideia ere idatzi beharko ditu.\nPertsonok gure premien zati bat geure baliabideekin ase dezakegu. Baina beste premia batzuk modu kolektiboan landu behar izaten dira, pertsona bakoitzak diru-sarreren zati baten ekarpena eginez zergak ordainduta. Hori horrela izanik, funts komun bat sortzen da ondasun eta zerbitzu publikoen kostua estaltzeko: ospitaleak, ikastetxeak, berdegune eta kiroldegiak, asfaltatutako kaleak, ingurumena zaintzea, segurtasuna, mendetasuna artatzeko, polizia eta abar. Azken batean, zergak gastu publikoa ordaintzeko biltzen dira eta gastu horren xedea garapen ekonomikoa eta gizarte-ongizatea dira.\nGastu publikoa zera da, diru publikoa premia publikoak betetzeko erabiltzea. Gastu horietan sartzen dira, besteak beste:\nOsasun-gastuak, hau da, ospitaleak eta osasun-zentroak eraikitzeko eta mantentze-lanak egiteko bideratzen direnak; ekipoak, gailu medikoak eta sendagaiak erosteko direnak; eta osasun-langileen soldatak ordaintzeko direnak.\nHezkuntza-gastuak, hau da, ikastetxeak eraikitzearen ondoriozkoak; material didaktikoa, ekipo informatikoak eta altzariak erosteko egindakoak; eta hezkuntza-sisteman lan egiten dutenen soldatak ordaintzeko gastuak.\nKultura- eta jolas-arlokoak, hau da, museoak, liburutegiak, parkeak, lorategiak, kirol-instalazioak… eraikitzeko, hornitzeko eta horien mantentze-lanetarako egiten diren gastuak, baita eremu horietan lan egiten dutenen soldatak ordaintzekoak ere.\nSegurtasun eta defentsako gastuak, polizia, suhiltzaileak, babes zibileko zerbitzuak, eta Indar Armatuak ordaintzeko egiten direnak.\nPentsioak, langabeziagatiko prestazioak eta bestelako prestazio edo laguntza sozialak ordaintzearen ondoriozko gastuak.\nAzpiegiturak eraikitzeko eta mantentze-lanak egiteko gastuak, hala nola, errepide, autobide eta autobiak, trenbideak, portuak, aireportuak.\nZabor-bilketaren gastuak, edateko uraz hornitzekoak, garraio publikoarenak.\nPertsona guztiek, inolako salbuespenik gabe, gastu publikoa finantzatzen parte hartzeko lege-betebeharra dute, legez ezarritako moduan zergak ordainduta. Baina pertsona guztiek ez dute proportzio berdinean egin behar ekarpena, denek ez dituztelako baliabide ekonomiko berdinak.\nHorrela, bada, gure zerga-sistema hiru printzipioren arabera arautzen da:\nBerdintasun-printzipioaren arabera, ahalmen ekonomiko berdina dutenek zerga kantitate berdina ordaindu behar dute, eta ahalmen ekonomiko desberdina dutenek, berriz, zergen kantitate desberdina ordaindu beharko dute.\nProgresibitate-printzipioaren arabera, aberastasun gehien dutenek ekarpen handiagoa egin behar dute.\nKonfiskagarritasunik ezaren printzipioaren arabera, progresibitate-printzipioa ez da aplikatuko zergadunen ahalmen ekonomikoa arriskuan jartzeraino.\nHiru ideia argi:\nAdibideak, zalantzak eta ideia argiak bateratzea, eta zalantzak argitzea.\nDetektibeentzako moduko ariketa\nAurreko testuak zioen pertsona guztiek ez dutela proportzio berdinean egin behar ekarpena, denek ez dituztelako baliabide ekonomiko berdinak. Irudikatu detektibeak zaretela eta hainbat lagun ikertu behar dituzuela euren baliabide ekonomikoen maila zehatz-mehatz zehazteko.\nZeri erreparatuko zeniokete lehen-lehenik?\nHainbat egunetako jarraipena eginez gero,\nzein jarduera, zein toki, zein errutina aztertuko zenituzkete eta zein ez? Zein kontsumo arakatuko zenukete datu esanguratsuak aurkitzeko?\nZein alderdi gehiago ikertuko zenukete sakonago?\nAriketa honetan oinarrituta, egin ezazue hiru profilen erretratu robota: baliabide asko dituen norbait, gure komunitatearen batez bestekoarekin bat datozen baliabideak dituen norbait, eta baliabide gutxi dituen norbait. Zer egiten dute? Zuen ustez, nolakoa izango da egun arrunt bat haien bizimoduan? Zeintzuk izango dira haien interes, kezka eta nahiak?\nBaliabide asko dituen norbait:\nBaliabide-maila ertaina duen norbait:\nBaliabide gutxi dituen norbait:\nPertsona horietako bakoitzak zer behar du gizartetik? Eta zer ekarpen egin beharko luke? Azaldu erantzuna.\nBaliabide asko dituen norbaitek gizartetik behar duena:\nEgin behar dituen ekarpenak:\nBaliabide-maila ertaina duen norbaitek gizartetik behar duena:\nBaliabide gutxi dituen norbaitek gizartetik behar duena:\nZiur ariketa honekin gauza asko pentsatu dituzuela eta zuen buruari galderak ere egin dizkiozuela.\nIdatziko al dituzue hiru galdera?\nBaliteke baieztapenak ere izatea.\nIdatziko al dituzue hiru?\nBatzuetan, baieztapenei esker gure ezagutzekin aurrera egin dezakegu baina, beste batzuetan, badirudi pentsatzen jarraitzea eragozten duen ate bat jartzen dutela. Ea lortzen dugun ate hori zabalik geratzea.\nBaieztapen hauetakoren bat bihur al dezakezue galdera?\nZuen ustez irudi honek ba al du loturarik egin berri duzuen ariketarekin?\nZuen ustez zer esan nahi du?\nEgindako lana, zalantzak, galderak eta sortu diren jarrerak –sortu badira– bateratzea.


Azkar handitu edo aldatu gehienez eranskinaren tamaina-muga Outlook-en\nOutlook-en, 20 MB baino gehiagoko eranskin bat gehitzen duzunean - gehieneko eranskinaren tamaina-muga lehenetsia - Outlook-ek informazioarekin ohartarazten dizu Outlook 2013-en edo bertsio berriagoetan erakusten den pantaila gisa. Kutools Outlook-era'S Gehienezko eranskinaren tamaina Aukera handitu edo handitu eranskinaren gehienezko tamaina ahalik eta gehienezko muga.\nAldatu eranskinaren gehienezko tamaina mugagabea\nHanditu eranskinaren tamaina ahalik eta gehien\nWith Kutools Outlook-era'S Gehienezko eranskinaren tamaina Aukera, gehienezko eranskinaren tamaina ezinezkoa ezar dezakezu.\nKutools Outlook-era: 20 Outlook gehigarri erabilgarriak baino gehiagotan, 45 egunetan mugak ez erabiltzeko asmorik. Lortu orain.\n1. Gaitu Outlook, eta egin klik Kutools Plus > Aukerak. Ikusi pantaila-argazkia:\n2. Ondoren, leihoa Aukerak elkarrizketa, azpian Beste batzuk fitxa, idatzi 0 ataleko testu-koadroan Gehienezko eranskinaren tamaina. Ikusi pantaila-argazkia:\n3. klik OKBat Kutools Outlook-era Elkarrizketa-koadroak gogorarazten dizu Outlook programarako ezarpen berrira berrabiarazteko. Ikusi pantaila-argazkia:\n4. klik OK elkarrizketa ixtean eta Outlook berrabiarazi. Orain eranskinak gehi ditzakezu masajeetan inolako tamaina gabe.\nOhar: Gehienezko eranskinaren tamaina lehenetsitako doikuntza aldatu nahi baduzu, idatzi 1 ataleko testu-koadroan Gehienezko eranskinaren tamaina.\nGutxieneko gehienezko eranskinaren tamaina handitzeko, mezuak eranskinak txertatzen badituzu, urrats hauek egin ditzakezu:\n1. Gaitu Outlook, egin klik Kutools Plus > Aukerak. Ikusi pantaila-argazkia:\n2. Eta azpian Beste batzuk barraren itzaleztapen elkarrizketa-koadroa, idatzi nahi duzun gehienezko eranskinaren tamaina berria ondoan Gehienezko eranskinaren tamaina atalean. Esate baterako, hemen gehienezko eranskinaren tamaina handitzen dut 30 MB idatziz 30720 testu-kaxan. Ikusi pantaila-argazkia:\nAholkua: Hemen eranskinaren tamaina KB da, gehienez eranskinaren tamaina X MBra aldatu nahi baduzu, zenbakia idatzi behar duzu = X * 1024.\n3. klik OK, eta elkarrizketa bat agertuko da Outlook berrabiarazteko gogorarazteko, egin klik OK itxi Eta berrabiarazi Outlook programa.\nOutlook berrabiarazi ondoren, gehienezko eranskinaren tamaina maximoa aldatu egin da 30 MB-ra.\nOhar: Gehienezko eranskinaren tamaina lehenetsitako doikuntza aldatu nahi baduzu, idatzi 1 testu - koadroko testuinguruan Gehienezko eranskinaren tamaina.


Martín Lasarte - Wikipedia, entziklopedia askea.\nMartín Bernardo Lasarte Arróspide (Montevideo, Uruguai, 1961eko martxoaren 20a) futbol jokalari ohi eta entrenatzaile uruguaitarra da, 2009-2011 bitartean Real Sociedad entrenatu zuena, 2010ean talde hura Espainiako futbol ligako lehen mailara itzultzen lagundu zuena.\nMontevideo, 1961eko martxoaren 20a (60 urte)\nC.A. Rentistas 1980 / 1985\nCentral Español 1986 / 1986\nRampla Juniors Football Club 1987 / 1987\nClub Nacional 1988 / 1989\nClub Nacional de Football 1988 / 1988\nReal Club Deportivo de La Coruña 1989 / 1992\nDefensor Sporting Club 1993 / 1994\nRampla Juniors Football Club 1996 / 1996\nMontevideoko Nacionalean txapelketa ugari irabazi zituen 1980ko hamarkadan. Espainian, Deportibon jokatu zuen. Bere herrialdean ere hainbat klubetan jokatu zuen.\nHauek izan ziren ibilitako klub guztiak:\nClub Nacional de Football (Uruguai)\nDeportivo La Coruña (Espainia)\n1996ean hasi zen entrenatzaile lanetan, eta geroztik hainbat herrialdetan egin ditu lan horiek. 2009an Real Sociedaden entrenatzaile bilakatu zen, Espainiako futbol ligako bigarren mailan, eta hurrengo urtean taldea lehen mailara igotzea lortu zuen. 2010-2011 denboraldiaren amaieran, Errealak Lasarteren kontratualdia amaitu zuen.\nHauxe da orain arte egin duen entrenatzaile ibilbidea:\n1996 - 1997: Rampla Juniors (Uruguai)\n1998 - 1999: Rentistas (Uruguai)\n2000 - 2001: Bella Vista (Uruguai)\n2002: Al Wasl Club Dubai (Arabiar Emirerri Batuak)\n2003 - 2004: River Plate (Uruguai)\n2005 - 2006: Nacional (Uruguai)\n2007: Millonarios (Kolonbia)\n2008 - 2009: Danubio Fútbol Club (Uruguai)\n2009 - 2011: Real Sociedad (Euskal Herria)\n2012 - -: Club Deportivo Universidad Católica (Txile)\nLasarteren profila, Errealaren webgunean.\nElkarrizketa Martin Lasarteri, Argia astekarian.\nAzken aldaketa 28 otsaila 2019(e)an, 01:34(e)tan\nOrriaren azken aldaketa: 28 otsaila 2019, 01:34.


ARARTEKO, 5.2. Balioespenaren emaitzarekin ados ez egotea\nKexa horiek egin dituztenen ustez, aitortutako mendekotasun-maila txikiagoa da dagokiena baino. Batzuetan, maila txikiagoa esleitzeagatik, ezin da gauzatu prestazioak eskuratzeko eskubidea, legearen pixkanakako aplikazioaren egutegiarekin bat. Beste batzuetan, ez dute zenbait zerbitzu jakin edo laguntza pertsonalerako prestazio ekonomikoa (III. gradukoei mugatutakoa) eskuratu.\nEz dugu ahalmenik edo judizio-elementurik, dagokion Foru Aldundiak baremoa nola aplikatu duen zalantzan jartzeko. Kasu horietan, pertsonak orientatzen ditugu emaitza horri administrazio- edo epai-bidetik kontra egiteko beren eskubideari buruz (dagozkien epeak, helegite mota eta helegite hori zer auzialditan aurkeztu behar duten adieraziz) edo, eskatzailearen osasuna narriatu den kasuetan, berrikusketa bat eskatzeko aukerari buruz.\nBehinola, adimen-urritasuna zuen pertsona baten familiak planteatutako kexa zela eta, administrazioari informazioa eskatu genion, balioespen-zerbitzuek egindako balioespen teknikoa xehetasun handiagoz jakiteko. Espediente hori izapidetze-fasean dago.


Xavier Pellicer, Bartzelonako Teknon Zentro Medikoko psikologo klinikoa | Consumer\nXavier Pellicer, Bartzelonako Teknon Zentro Medikoko psikologo klinikoa\n«Jarrera-arazo asko gaixotasun jakin batzuen jatorrian daude»\nHipnosiari eta psiko-onkologiari buruzko hainbat artikulu eta aurkezpen idatzi ditu espezialista honek Espainiako eta nazioarteko biltzarretan. Graduatu ondoko ikastaroak ematen ditu Ikasketa Psikologikoen Goi Institutuan (ISEP), eta gaur egun Kataluniako Ikerketa eta Portaeraren Terapiako Elkarteko (SCRITC, sigla katalanetan) buru da. Joan den uztailean, gainera, Bartzelonako Forumaren esparruan Terapia Kognitibo-Konduktualari buruzko V. Mundu-Biltzarra antolatu zuen.\nEskemen terapian, gizabanakoaren sistema mentalak eta sinesmenak erabiltzen dira haren oldarkortasuna edo ezegonkortasun emozionala hobetzeko, frustrazioarekiko tolerantzia hobetzeko edo umorezko aldaketak saihesteko. Pellicer-ek azpimarratzen du, kontrolatutako azterketa enpirikoek baliozkotutako teknikak erabiliz, terapeuta izan daitekeela nortasun-nahaste mugatuak dituzten gaixoek antsietate- edo depresio-egoerak gainditzea, onarpenaren eta konpromisoaren bidez.\n«Jokabidearen aldaketa programatu batek paziente lodi, diabetiko, toxikomano edo onkologiko asko arindu ditzake», azpimarratu du adituak. «Badakigu antsietatea edo depresioa tratamendua uzteko edo kimioterapia uzteko kasu askoren atzean daudela (gaixo onkologikoen kasuan). Jarraibide egoki bat terapia kognitibo-konduktualaren ikuspegiarekin konbinatuz gero, gaixoak hobeto bete eta bizi-kalitatea hobetuko du».\nBartzelona Kongresua pacientes-eu teknikak terapia


Karrikiriko dendan "martxoa beltza" – Karrikiri\nKarrikiriko dendan "martxoa beltza"\nEta nobela beltzari dedikatutako tarte horretaz gain, martxoko Karrikako agendan ekitaldi interesgarri pila bat aurkituko dituzue; Anjel Lertxundi eta Antton Valverderen literatur-kontzertua, Bardoak 2014 bertsolaritza saioak, Maskaradak, hilaren 25ean Jon Sarasuaren “Hiztunpolisa” liburu interesgarriaren inguruan eginen den mahainguru interesgarria, haurrentzako zinea, Etxepare saria, Iruñeko Gazteendako XXIV Literatura Lehiaketa, hitzaldiak, eta. Ekitaldi hauek guztiak gogoratu gure interneteko agendan ere ikusgai izanen dituzuela.\nElkarrizketaren atalean Una Abanzabalegirekin izandako solasaldia aurkituko duzue. Abanzabalegi bi haur ttikien aita da eta euskarazko haur eskoletara bidaltzeko izan dituzte arazoen berri ematen digu, berriki Iruñerriko hainbat gurasok martxan jarritako “Geuk ere kontuan hartzekoak gara” Iruñerrian haur eskolak euskaraz eskatzeko kanpainaren harira.\nEkarpenen atalean, Helios del Santo AEKko arduradunaren artikulua heldu den martxoaren 22an Iruñean eginen den euskal komunitatearen aldeko manifestazioaren inguruan. Euskalgintzako hainbat eragileok bat egin dugu, Karrikiri tartean, eta egun horretan, egunerokoan administrazioak paratzen dizkigun trabak salatu eta euskaraz bizitzeko gogoa eta eskubidea aldarrikatuko dugu. Nonanhi eta noiznahi euskaraz!!\nEta gure gomendioen artean Erlea eta Maiatz aldizkari mamitsuen 7. eta 57. aleak ekarri ditugu. Eta musikaren atalean Izaki Gardenak taldearen “Amaieratik hasi” eta Urtzen “Astiro”.\nEta gogoratu, Aste Sainduko oporretara joan baino lehen pasa gure saltokitik eta erosi kamiseta eta jantzi aproposak eta nobela beltzeko liburu interesgarri bat.\nEdukiak gustukoak izanen dituzuelakoan, gozatu eta apirila arte!!!\n2014-03-03 | karrikiri\n← Karrika 178. 2014ko martxoa\nKarrika 179. 2014ko apirila →


Mugikorrarentzako zenbait aplikaziok lagundu egiten dute etxeko fakturak kontrolatzen, prezioak alderatzen eta erregaietan aurrezten\nGero eta ohikoagoa da etxean bertan murrizketak egitea eta beharrezko ez diren zerbitzu eta objektuei uko egitea. Dena den, etxeko ekonomia kudeatzeko orduan, dena ez da zuri edo beltz. Telefono mugikorrak erabiltzen dituztenek, adibidez, badute beste aukera bat hain muturrera joan gabe ere: zentzu gehiagoz gastatzen lagunduko dieten aplikazio batzuk deskargatzea. Hona hemen horietako batzuk, etxeko kontuak zorrotz eramateko, prezioak alderatzeko eta erregaietan aurrezteko balio dutenak.\nEtxeko kontuak eramateko aplikazioak\nLehendik badira ordenagailuentzako aplikazioak, eta horien antzekoak dira mugikorrentzat sortu direnak, baina gailu mota horien neurrietara eta mugikortasunera egokituak; hau da, intuitiboagoa eta grafikoagoa da gastuak eta diru-sarrerak sartzeko prozesua. Badira Androiderako aplikazioak eta badira iOS 6 sistema eragilearekin erabiltzeko direnak ere.\nMi presupuesto. Programa honekin, gastu bakoitza edo sarrera bakoitza idatz daiteke modu errazean. Helburua da aldian-aldian izaten diren diru-sarreretatik eta -irteeretatik ikastea, eta erabiltzaileari jakinaraztea zein diren bere estrategia ekonomikoaren hutsuneak. Hainbat funtzio ditu, eta horien artean batzuk aski interesgarriak: egutegi bat eskaintzen du eguneroko gastuak idazteko eta egunik okerrenak zein diren jakiteko, eta aldi jakinak hartzen dituen grafikoak, laburpenak, estatistikak eta gisakoak ere aukeran ematen ditu, deskargatzeko moduan nahi izanez gero. Tresna erabilgarria da langile autonomoentzat. Androidekin soilik erabil daiteke. 1,99 euro balio du.\nMoney. Mi presupuesto aplikazioaren antzekoa da, baina honako hau Apple etxeko gailuentzat prestatua dago, hau da, iPhonearekin eta iPadarekin erabiltzeko. Erabiltzailearen gailu guztientzat sinkroniza daiteke, eta abantaila ona da hori. Prezioa 4,49 eurokoa du.\nPocketMoney. Aplikazio hau doakoa da, eta Androidentzat eta iOSentzat balio du; funtzioak, berriz, aurreko biek dituztenen antzekoak ditu.\nPrezioak alderatzeko balio duten aplikazioak\nEtxekoek aurrekontu bat egin badute eta horri estu lotu nahi bazaizkio, gorabeherarik gerta ez dadin aurreikuspenean, produktuen prezioak alderatzekoak erabil daitezke, saltoki batean eta bestean zenbatean dauden jakiteko. Interneten aspalditik daude zerbitzu horiek, baina dendan bertan gaudenean jakin nahi izaten dugu zer preziotan dagoen beste lekuetan, eta orduan, mugikorra izaten da Sarerako sarbidea ematen digun gailurik hurbilenekoa. Horregatik da garrantzitsua aplikazio onak eskura izatea.\nSupertruper. Aplikazio hau Espainian sortua da, eta hedapen handia izan du, produktu jakin bat merkeago saltzen duen inor baden adierazten baitu denda batean gaudela. Horretarako, mugikorraren kamera erabiltzen du produktuaren barra-kodea irakurtzeko; ondoren, seinalea hodeira bidali eta beste saltzaile batzuen eskaintzak bilatzen ditu han. Erabiltzaileak telefonoaren pantailan jasoko du erantzuna, eta erosi edo ez erabakiko du. Supertruper-ek egunero eguneratzen ditu saltoki-kate nagusien prezioak. Androidekin eta iOSekin erabil daiteke.\nKayak. Programa honek aukera ematen du hegaldien eta hotelen prezioak alderatzeko. Hegaldi jakin bat zer ordutan den merkeena jakinarazten du edo atseden hartzeko lekuetan non dagoen eskaintzarik onena. Androiderako Google Play dendan aurki daiteke, baina iPhonearekin eta Kindle Fire-rekin ere erabil daiteke.\nSkyscanner. Berariaz hegaldientzat sortua da: hegaldiak alderatu eta mugikorrean erakusten ditu batzuen eta besteen prezioak; ibilbiderik merkeena zein den adierazten du, konpainia guztiak aintzat hartuta, bai low-cost direlakoak eta bai ohikoak. Sistema eragile gehienekin erabil daiteke.\nErregaietan aurrezteko aplikazioak\nSistema eragile nagusien denda guztiek eskaintzen dituzte gisa horretako programak, erregaietan aurrezteko modua ematen dutenak, alegia. Erabiltzaileak egin ohi duen ibilbideko gasolindegietan zer prezio dagoen esaten dute gehienek, norberak alderatzeko; bestea batzuek, horretaz gain, ibilbidea optimizatzeko aholkuak ere ematen dituzte.\nAmovens eta CarPooling. Lehenbiziko aplikazioa iPhonearekin erabiltzeko da eta bigarrena Androidekin, eta ibilbide bera egiten duten bidaiariak elkarrekin harremanetan jartzen dituzte. Hartara, erabiltzaile horiek auto bakarrean egin dezakete ibilbidea eta gastuak partekatu.\nGasolineras Baratas. Aplikazio honi esker, beren ibilbideko gasolindegietan erregai mota bakoitza zenbatean dagoen jakin dezakete erabiltzaileek, eta preziorik onena duen hartara joan. Aplikazioak zerrenda batean ordenatuta aurkezten ditu gasolindegiak, zenbait alderdi aintzat hartuta: hurbiltasuna, erregaiaren prezioa, zerbitzu osagarriak… Aukera ematen du, gainera, erabiltzaileek prezioak egunera ditzaten.\nWaze. Programa honek mapak ageri ditu, eta abiapuntua eta helmuga zehatuta, ibilbiderik egokiena zein den adierazten du denbora errealean. Hori egiteko, zirkulazioaren informazioa erabiltzen du, klimarena eta errepideen egoerari buruzkoa (Internetetik hartzen du guztia). Zirkulazio-arazoei buruzko oharrak egiteko aukera ere ematen die erabiltzaileei, handik hurbil dabiltzan gidariek kontuan har ditzaten. Era horretan, beste ibilbide batzuk proposatzen ditu, denbora aurreztu eta erregai gutxiago gastatzeko. Datu horiek modu automatikoan partekatzen dira, autoak daraman abiaduraren eta ibilbidearen arabera, edo eskuz ere egin daiteke. Horiek guztiak hartu, eta Wazek denbora errealean kalkulatzen du zein den biderik egokiena leku jakin batera iristeko. Androidekin eta iOSekin erabil daiteke.


Maialen Lujanbio, 2017ko Bertsolari Txapelketa Nagusiko irabazle - bizkaie.biz\nMaialen Lujanbio, 2017ko Bertsolari Txapelketa Nagusiko irabazle\nBizkaie! 2017-12-18 09:19 Bertsolaritzea\nBuruz burukoan Aitor Mendiluzegaz kantau, eta bigarren txapela jantzi dau hernaniarrak.\nMaialen Lujanbio, txapela buruan. Atzean, Elortza eta Mendiluze (argazkiak: Bertsozale Alkartea/XDZ) | Ikusi handiago | Argazki originala\nBertsolaritzearen eta euskal kulturearen jaia bizi izan eban Barakaldoko Bizkaia Arenak atzo, Euskal Herriko Txapelketa Nagusiaren finalean. Harmailak lepo beteta (14.600 entzule), giroa bero eta bertsolariak gogotsu, osogai horreek egun magikoa sortu eben. Zortzi finalistek lan ederra egin eben, goizean zein arratsaldean bertsoaldi bikainak entzun ahal izan ziran. Azkenean, baina, Maialen Lujanbiok irabazi eban, ondo mereziduta ganera.\nHasierako ariketetatik indartsu ekin eutsan hernaniarrak saioari, 2009an irabazitako txapela barriro jazteko asmoz. Goizeko saioan beste finalista batzuk be nabarmentzen hasi ziran, Aitor Mendiluze eta Sustrai Colina batez be. Amets Arzallus aurreko txapelduna, ostera, zelan edo halan eusten, espero zan mailatik pixka bat behera ibili zan hendaiarra.\nBazkalostean indartsu bueltau ziran danak: Goizean lan ona egindakoek erritmoari eutsi eutsien eta kili-kolo ibilitakoek gora egin eben. Goizean zein arratsaldean, kalidade handiko bertsoaldiak egon ziran. Atetik sartu zarenean, isildu egin dira denak gaiari erantzunaz kartzelakoan bakarka botatakoak dira aitagarrienak, BEC behin baino gehiagotan lehertu zan, txalo zaparrada zaratatsuetan. Adibidez, Lujanbiok berak egindako goitik beherako bertsoaldia egundokoa izan zan, familiagaz arazo ugari izan eta gero bueltau danaren ahotik.\nBuruz burukorako Maialen Lujanbio eta Aitor Mendiluze aukeratu zituen epaileek. Ordurako zaleen artean jakina zan Lujanbio bete-betean egoala. Mendiluze azken ariketetara pasau izana be ez zan sorpresea izan, baina Sustrai Colina be ez zan urrun ibili. Gerora, epaileen puntuazinoak eskuan, ikusten da Lujanbio abantaileagaz heldu zala buruz burukora. Baina, ganera, azken ariketa horreetan be, Mendiluzek baino puntu gehiago batu zituan.\nMaialen Lujanbio eta Aitor Mendiluze, buruz burukoan, Saroi Jauregi gai-jartzailearen esanetara\nIzerdia berbeari bederatzi puntuko bertso bana bota behar izan eutsien Lujanbiok eta Mendiluzek. Ondoren, bakarka, gai honi erantzun eutsien: Bada ordu erdi auto bera atzetik duzula. Txapelketa guztian egin dauen legez, hor be ikuspegi original eta sakona aukeratu eban Lujanbiok, prostituta baten papelean sartuta. Bertsoaldi biribila izan zan.\nSebastian Lizasok jantzi eutsan txapela Maialen Lujanbiori. Hernaniarrak 1.756 puntu batu zituan, eta Mendiluzek 1.680,5. Ganerako sailkapena holan geratu zan: Hirugarren Sustrai Colina (1.137,5), laugarren Amets Arzallus (1.136), bosgarren Igor Elortza (1.124), seigarren Aitor Sarriegi (1.107,5), zazpigarren Beñat Gaztelumendi (1.037,5) eta zortzigarren Unai Agirre (1.072,5).\nBigarren txapela da Maialen Lujanbiorentzat, 2009koan irabazi eban lehenengoa. Mendiluze, ostera, lehenengoz heldu da buruz burukora. Finalaren ostean, Igor Elortzak eta Aitor Sarriegik iragarri eben ez dirala txapelketara barriro aurkeztuko.\nPublikoaren jarrerea be apartekoa izan zan. Bertsolarien lan onak bultzatuta, burrunbada handiak eragin zituan bertsoaldi askoren amaieran. Finalisten lana gogoz txalotu eben 14.600 zaleek. Unerik hunkigarriena Lizasok Lujanbiori txapela jantzi eutsanekoa izan zan. Saioaren ondoren, oholtza ganeko ikuskizun bikaina beste aitatu zan harmailetako giro polita.


Bitakorak irakaskuntzan – Sarean\nBy Jabi Zabala | 2005/02/24\nUnibertsitateak dira, edo izan beharko lukete, beren eremuan erabilgarriak suerta daitezkeen aurrerapenak eta joerak egokitzen aitzindariak. Horregatik, ikastegi batzuetan konturatu dira bitakorek ezagutza hedatzeko eta ikasleentzako tresna baliagarriak direla. Irakasleak agindutako lanak idaztea eta inprimatuta ematea iragan milurteko kontua da. Orain bitakorak dira ikasle bakoitzak irakasleekin eta komunitate osoarekin harremanak izateko tresna. Gero eta unibertsitate gehiagotan erabiltzen dira eta gero eta erabilera gehiago dituzte blog-ek; gure ikastegietan ere hasi dira erabiltzen eta emaitzak erakusten.\nScott Leslie ikerleak bitakorek irakaskuntzan izan ditzaketeen erabilera batzuen eskema egin zuen 2003an, baina eremu partehartzailea dela gehitu daiteke eta RSS formatoan argitaratzeak zabaltzen dituen aukera guztiak ere hor daude. Erabilera berriak agertzen ari dira eta ikerleen gogoeta franko (1, 2, 3, PDF) aurki ditzakegu sarean gai honen inguruan. Besteen bitakorak irakurtzeak ematen digu informazioa, klaseko eztabaidak egiteko modu berria dira, irakasleak lanak egiteko emandako irizpideak, testu interesgarriak eta loturak haren bitakoran aurki ditzakegu. Nork berea idazteak ikaslea trebatzen du, portafolio pertsonal moduan balio du, bere idazkera fintzeko eta besteen laguntza jasotzeko aukera damaio…\nHelburu akademikoa blog-en izaera publikoarekin uztartzea arazoa izan daiteke ikaslearentzat. Izan ere, ikasleen idatziak jada ez dituzte irakaslearen bi begiek aztertuko, irakurle-blogari-iruzkingileen multzo kritiko batek baizik… Eta multzo horrek bere iruzkinak egingo dizkie testu horiei. Izaera publiko horrek agian ikaslea bere lanak egokitzera behartuko du, orain irakaslearentzat ezezik, ikaskideentzat eta sare osoarentzat ere idatziko baitu.\nNazioartean Harvard edo Dartmouth aipa daitezke, besteak beste, ikasleentzako blog zerbitzua martxan dituzten ehunka ikastegien aurrean, baina gurean ere badira adibide batzuk. Esaterako, Nafarroako unibertsitate pribatuan Jose Luis Orihuela irakaslea aitzindaria izan dugu, 2002an hasi baitzen komunikazio fakultateko ikasleekin weblogek eremu honetan eman dezaketena aztertzen. Blog-en erabilera akademikoaren (PDF) gai hau sakon aztertu du Orihuelak bere bitakoran eta gaztelaniazko blogosferan erreferentzia nagusia dugu berau arlo honetan. Egun, ikasleei bitakoren funtsa azaltzen die klasean eta ondoren bakoitzak jorratu nahi duen esparrua zehaztu behar du. Bitakora editatzeko tresnak erabiltzen irakasten die geroago eta bakoitza bere idatziak argitaratzen hasten da. Kazetarigaiak dira bereak, horregatik irakasleak kazeta pertsonal horietako testuen kalitatea, interesa, testuen egitura eta emandako lotura gehigarriak hartzen ditu kontutan. Era berean, bitakora bakoitzaren diseinua, irudien erabilera egokia, informazioaren antolaketa, testuen kopurua eta maiztasuna garrantzitsuak dira, berak klasean agindutako ariketez gain.\nBaina bertoko beste unibertsitateetan ere hasi dira tresna hau erabiltzen, euskarazko ikasketetan lehenengo eta emaitza interesgarriekin. Horren erakusgarri, ziberkazetaritzaren inguruko Data 2005 jardunaldiak izan ziren iragan astean Leioako gizarte komunikazio fakultatean. Bertan, bitakorak eta haien funtsa teknologikoa aztertu zuten bereziki. Bitakorak oso tresna interesgarriak dira kazetarigaien trebakuntzarako, idazkera garatzeko eta euren burua ezagutzera emateko. Horregatik berriemaile.com zerbitzua jarri du abian Gorka Palazio irakasleak, ikasle bakoitzari bere bitakora abian jartzeko aukera emanez. Dagoeneko ehunka ikaslek zabaldu dute bakoitzak bere bitakora doako ostatatze zerbitzu honetan eta komunitate txikia ari da sortzen apurka-apurka. Ideia bera izan zuen Deustuko unibertsitateko Joseba Abaituak, ikasle bakoitzak bere idazkera, teknologia berriekiko interesa eta trebetasuna erakusteko modu egokia baita ikasle bakoitza bere zibertxokoaren jabe izatea. Gainera, taldekako lanak egiteko gaiak eta dokumentu lagungarriak sarean bertan eskaintzen dituzte irakasleek, ikasle bakoitzak ondoren, Interneten laguntzaz lanerako informazioak bilatu ditzan.\nWordPress plataforma librea erabiltzen dute berriemaile.com ostatatzean dauden bitakora guztiek, zerbitzuaren arduradunek aurrez instalatuta. Ikasleek prest izaten dute erabiltzen hasteko eta aldaketa estetikoak egiteko aukera dute, bitakora euren gustoko estiloan itxuraldatzeko. Gainontzean, blog-ak egiteko beste edozein sistemaren antzera, editatzeko interfazea du sistemak, editoreak bakarrik ikus dezakeena, testuak, titularrak, loturak eta estiloak ezartzeko. Bisitariak ikusten duena, berriz, webgunea da, sistema automatizatu horrek testuak eta gainontzeko elementuak bakoitza bere lekuan ezartzen baititu. Deustukoek, berriz, Zope kudeaketa sisteman oinarritutako edizio interfazea darabilte, ez hain intuitiboa eta moldagarria.\nBistan da ikasle guztien artean ez dagoela komunikatzeko gogo bera eta, batzuentzat klaseko lan aspergarrietako bat baizik ez da bitakora. Ez dute blogen filosofia barneratu eta emaitza bitakora pobrea da, sareko beste txoko batzuetatik lapurtutako testu batzuk agian eta berezko informazio berririk ez. Beste batzuengan, berriz, idazteko grina bizkortzen du baliabide hau eskura izateak eta bitakorak komunikatzeko ematen duen aukera aparta profitatzen dute. Horregatik berriemaile.com komunitateko blogistarik onenak nabarmendu nahi izan zituzten Leioako jardunaldietan: Iker Aranberri, Inhar Mutiozabal eta Jon Antolin. Bestalde, bitakoren inguruko gogoetez gain, Data 2005 jardunaldietan WordPress plataformaren funtsa, erabilera eta haren euskaratzea izan zituzten hizpide. Azkenaldion asko hobetu da WordPress eta Movable Type sistema jabedunari aurrea hartzen ari zaio, kode irekiko softwarea izanik gero eta hobea baita komunitatearen ekarpenei esker.\nBaina blogen erabilera irakaskuntzan hedatzen hasi baino ez da egin. Irakaskuntza ertainetako irakasle askoren interesa pizten ari da, aula21.net egiten duen Francisco Muñozena kasu. Avaluo webgunean hausnarketa egiten du Mario Nuñezek, ertarotik hona irakaskuntza egiten den eran aldaketa handirik izan ez dela salatuz. Egiaztapen horrek kendu zizkion irakasteko gogoa eta orain berreskuratu du, teknologia berriek irakaskuntzari eskaintzen dizkioten aukerak ezagutu ostean. Arazo nagusia, egun, irakasleen prestakuntza falta da, arloa honetan ikasle askok baino gutxiago dakite-eta. Motibaziorik gabe eta arlo horretarako plangintza teknofilo orokor baten faltan, momentuz aurrerapena irakasle batzuen ekimen pertsonalen esku egongo da.\nLoturak iruzkinak eta galderak\n← Hosting zerbitzu merkea eta gomendagarria Gmailerako gonbidapenak ditut banatzeko →\nOne thought on “Bitakorak irakaskuntzan”\nJoseba Abaitua 2005/02/28\n> Deustukoek, berriz, Zope kudeaketa sisteman\n> oinarritutako edizio interfazea darabilte,\n> ez hain intuitiboa eta moldagarria.\nBai, egia da, baina badira horretarako beste arrazoiak. Orain Squishdot erabiltzen ari gara eta Coreblogera migratu nahi genuke (eibar.org-en erabiltzen den sistemara, alegia).\nWordPress oso ona da, baina gure kasuan ez dugu bakarrik weblog sistemak erabiltzen, wikiak, forumak, eta edukiak kudeatzeko ZOPEn oinarritutako beste sistema asko:\nMila esker Jabi zure aipamenagatik. Oso artikulu ona idatzi duzu. Ea ostegunean parada dugun berbalditxo bat egiteko.\nUtzi erantzuna Joseba Abaitua(r)i Utzi erantzuna


Txomin Bornaetxea: " Nire ustez ikertzaile gaztea izatea apustu ausarta da" — Unibertsitatea.Net\nHemen zaude: Hasiera › Ziztu bizian › Txomin Bornaetxea: " Nire ustez ikertzaile gaztea izatea apustu ausarta da"\n2015/11/26 - Unibertsitatea.net\nZergatik aukeratu zenuen gai hau?\nGure lurraldearen morfologiaren garapenean eragin zuzena duen gai bat delako, oraindik ezagutzeke dauden alderdi asko dituelako eta batez ere lurraldearen antolamenduaren inguruan aplikazio zuzena daukalako.\nZeintzuk dira Gipuzkoako mendi hegalek dauzkaten ezaugarriak?\nGipuzkoako mendi hegalak malda ertain edo malda handikoak dira batez ere, esate baterako lurraldearen %60ak 20ºtik gorako malda dauka. Aiako Harria eta bere inguruko Bortzirietako Mazizoa salbuespen, beste guztia material sedimentarioz osatua dagoela esan daiteke. kareharri, tuparri eta material detrikioez gehien bat. Ingurune malkartsuenetan mota horietako materialak azaleratzen dira, eta malda baretzen joan ahala, kuaternarioko material metaketak sortzen doaz higadura prozesuaren ondorioz. Baina Gipuzkoako mendi hegalen ezaugarri nagusiena, antropizazio maila altua dela esango nuke. Batez ere komunika bide sarearen dentsitate altuak eragiten du ia bailara guztietako mendi hegalak modu batean edo bestean eraldatuak agertzea.\nZe ezegonkortasun mota aurkitu genitzake mendi hegaletan?\nEzegonkortasun mota ugari existitzen dira, eta ikuspegiaren arabera, hauen sailkapena modu batekoa edo bestelako izaten da. Baina orokorrean hiru hegaleko ezegonkortasun mota aurkitu daitezke. Alde batetik, erorketa librean, edo plano batean zehar desplazatzen diren tamaina desberdineko harri blokeak daude. Hauei erorketa, edo “fall” ingeleraz, esaten zaie, eta oikoak dira sustrato geologikoa azaleratzen den zonalde malkartsuenetan, Aizkorri edo Aralarreko puntetan edo kostaldeko labarretan esaterako. Bestalde, mendi hegalean behera masa uniforme moduan desplazatzen den lurrazal zatiari labainketa, edo “slide/landslide”, esaten zaio.\nHauek mugitutako lurrazalaren sakoneraren arabera, azaleko edo sakoneko labainketak izan daitezke, eta mugitzerakoan eragindako labainketa planoaren arabera errotazionala, edo traslazionala izan daiteke. Azkenik, fuxu, edo “flow”, motako ezegonkortasunak daude. Hauek desplazatutako materialean aurkitzen den ur kantitate altuagatik ezberdintzen dira, eta honek erakusten duen izaera bigunak abaniko formako metaketa oso adierazgarriak uzten ditu bailararen fondoan.\nZer da batez ere horiek eragiten dituena?\nEzegonkortasun bat emateko bi alderdi hartu behar dira kontutan. Alde batetik maldak, edo mendi hegalak, dauzkan berezko ezaugarriak daude, eta orokorrean malda gradientea, litologia eta lur estaldura/erabilpena modu batekoa edo bestelakoa izanda, mendi hegal horrek ezegonkortasun bat jasateko probabilitate gehiago edo gutxiago izango du. Beste aldetik ezegonkortasuna gertatzeko eman behar den gertaera konkretua hartu behar da kontutan, eta honi faktore eragilea esaten zaio. Gipuzkoan, ezegonkortasun gehienak intentsitate altuko eta denboran luzatzen diren euriteek eragiten dituzte, lurzoruaren poroetako ur saturazio maila gaindituz, eta ondorioz maldaren oreka puntua eraldatuz.\nEzegonkortasun horietako asko ematen direla diozu Gipuzkoako Lurralde Historikoan, zer eragin ditu horrek gizartean?\nEzegonkortasunak gizartearen jarduerak kontzentratzen diren eremuetan gertatzen direnean izaten dute eragina, eta eragin horri arriskua esaten zaio. Gipuzkoa populazio dentsitate altuko lurralde bat izanda, eta biztanleria hori probintzia osoan zehar sakabanatuta dagoela ikusita, ezegonkortasun gehienek gizakion azpiegitura eta jabetza desberdinetan kalteak sortzea da ohikoena. Esate baterako 2013ko lehen hiruhilekoan, Diputazioak 7,9 milioi €-ko gastua izan zuen ezegonkortasunek sortutako kalteak konpontzeko. Horretaz gain, gutxi badira ere, zenbait heriotza eta zauritu ere sortu dituzte ezegonkortasunek azken urteotan.\nZeintzuk dira horiek ekiditeko edota aurretiaz neurriak hartzeko erabilzen diren metodologiak? Ezegonkortasunaren ikuspegi mekanikotik, hainbat aktuazio zuzen egin daitezke mendi hegal bakoitzean, sare babesleak, bulioak, ormigoizko estaldurak, drainatze ubideak etab. Baina nire ustez, Gipuzkoako mendi hegal guztiak ormigoiez estalita ere, ez litzateke ezegonkortasunekin amaituko. Beraz ezegonkortasunak ekiditea baino, zuzenagoa da hauexek arrisku bat izateari uzteko lan egite. Ildo horretan kokatzen dira suszeptibilitatearen, gertaera probabilitatearen eta arriskuaren ikerketak. Izan ere informazio guzti horrekin mahai gainean, lurraldearen antolamendu estrategia askoz egokiago bat jar daiteke habian, eta hori izango da neurririk eraginkorrena nire ustez.\nZeintzuk izan dira ikerketa honen bidez atera dituzun ondorio nagusiak?\nZehazki ikerketa honek erakutsi dit ezegonkortasunen banaketa espaziala ikertzeko hamaika bide daudela. Bestalde, gure lurraldearen kasuan, garapen eta lurralde antolamendu estrategietan orain arte behintzat arrisku naturalak orokorrean oso gutxi kontutan hartuak izan direla ere ikusi dut. Beraz ondorengo hamarkadetarako erronka gaur egun arriskua suposatzen duten gertaera hauen ezagutzan sakontzea izango da, gu geu gertaera horiei moldatuz arriskua ahalik eta gehien murrizteko.\nZure ustez zer suposatzen du gaur egun ikertzaile gaztea izateak?\nNire ustez ikertzaile gaztea izatea apustu ausarta da. Zerotikan ikasi behar da ikertzen ari zaren arloa, eta egun batetik bestera euren bizitza gai horixe bera ikertzen pasa duten izen handiko ikerlarien liga berberean jokatzen ari zarela konturatzen zera. Errespetu handia ematen du. Nik uste dut distantzia luzeko lasterketa bat dela eta pazientzia handiz hartu beharreko ibilbidea.


Hasiera > Beste batzuk > Barri zaharrak > 2011\nUrtero bezala, abenduaren 24an arratsaldez Itxartu Euskal Dantzari Taldeak (antolatzaile batzordearen kide bezala) Olentzeroarekin batera kalejira egingo du Algortako kaleetatik. Egitaraua honakoa izango da: - 17.30etatik aurrera: kalejira Benantziotik hasita. Ibilbidea:...\n2011.12.17: Gabon kantak\nGABON KANTAK ABESTEN Hurrengo larunbatean, abenduak 17, 12:30etatik aurrera, Algortako kaleetan zehar gabon kantak abestera irtengo gara. Horretarako aurten entsegu bakarra izango dugu larunbatean bertan, abestera irten baino lehenago, 11:30etan, Itxartu aretoan. Baserritarren jantziak ekarri...\nItxartu Taldeak iaz Berbalaguna talde bat ipini zuen abian. Talde hauetan hainbat pertsona elkartzen dira astean behin euskeraz egiteko, euskera ondo menperatzen duen euskaldun baten gidaritzapean. Parte hartzen duten pertsonek euskera maila ezberdinak izan ditzakete, baina zerbait hitz...\nItxartu Taldeak abian ipini zuen duela bi urte Itxarkantu izenez bataiatu genuen ekimen hau. Itxarkantuk hemengo abestiak erakutsi nahi ditu, abesti horiek kaleetan eta tabernetan abestu nahi ditu aspaldiko ohiturari jarraituz. Ez da, inola ere, abesbatza, kale-abestiak sustatzeko eta...\nEkainak 30-Uztailak 5: SOMMERFESTA\nALGORTAKO 2. SOMMERFESTA GARAGARDOAREN FESTA Zer da Sommerfesta? Alde batetik hitz alemaniarra den Sommer = uda eta bestetik euskerazko hitza, festa, biak elkartuta. Zer eskainiko du Sommerfesta-k? Alemaniako garagardotegia Algortara ekarria. Bertan plater...\n2011.06.11: ITXARTU EGUNA\nEkainaren 11an, larunbata, beste ITXARTU EGUN berri bat ari gara antolatzen, SEIGARRENA jadanik. Aurten Itxartu-ren 35. urteurrena dugu (1976tik ari da kultura egiten eta zabaltzen) eta gure elkartea Eusko Jaurlaritzak erregistratu zuenetik 25 urte beteko du. Urte ona Itxartuko...\nIhauteriak ospatzeko, Itxartu Euskal dantzari Taldea larunbata honetan (martxoak 5) irtengo da Algortako kaleetatik arratsaldeko 19:00etatik aurrera, GOIZUETAKO IHAUTERIA egiteko. 20110305 Goizuetako ihauteria\nHementxe zapalduz ikusi dezzakezu: Agate Deunaren bideoa\n2011.02.04: Itxartuk Agate Deuna abestuko du\nUrtero bezala, hurrengo ostiralean otsailak 4, Agate Deunari koplak kantatuko dizkiogu 18:30etatik aurrera Algortako kaleetatik. Dantza taldekoak 18:15etan geratuko gara baserritarrez jantzita. 2011 Agate Deuna


EBAZPENA, 2021eko abenduaren 14koa, Euskadiko Prezioen Batzordearena, auto-taxietako bidaiarien hiri barruko garraioaren zerbitzu publikoa emateko Euskal Autonomia Erkidegoko zenbait udalek aurkeztutako 2022. urterako tarifak onartzekoa. - Eusko Jaurlaritza - Euskadi.eus\nEuskadiko Prezioen Batzordeak, 2021eko abenduaren 10ean egindako bileran, erabaki bat hartu zuen, eta, jende guztia jakinaren gainean egoteko, segidan transkribatzen dira haren xedapenak.\nEuskal Autonomia Erkidegoko zenbait udalek eskariak aurkeztu dituzte Turismo, Merkataritza eta Kontsumo Saileko Zerbitzu Zuzendaritzan, auto-taxietako bidaiarien hiri barruko garraioaren zerbitzu publikoaren 2022. urterako tarifak berrikusteko.\n2022. urterako aurkeztu diren tarifak berrikusteko espedienteak aztertu ondoren, tarifak nahikotzat jotzen dira, eta zerbitzua emateagatiko kostuen egituraren barruan sartzen diren kontzeptuetara egokiturik daudela uste da.\nLehenengoa. Euskal Autonomia Erkidegoko honako udal hauek auto-taxietako bidaiarien hiri barruko garraioaren zerbitzu publikoa emateko aurkeztutako 2022. urterako tarifak onartzea, Balio Erantsiaren gaineko Zerga barne dela:\nAretxabaleta eta Oñatiko Udalak, Debagoiena eskualdekoak:\n(2) Tarifa hau igandeetan eta Autonomia Erkidegoko eta tokiko araudian jaiegun diren egunetan aplikatuko da. Halaber, larunbatetan eta abenduaren 24an eta 31n.\nAndoain, Astigarraga, Lasarte eta Usurbileko Udalak, Buruntzaldeko eskualdekoak:\n(2) Tarifa hau egunero ezarriko da, gaueko 22:00etatik goizeko 07:00etara, baita igande eta Autonomia Erkidegorako eta herri mailarako erabakitako jaiegunetan 07:00etatik 22:00etara, eta larunbatetan eta abenduaren 24an eta 31n.\nErrenteria, Pasaia eta Oiartzuneko Udalak, Oarsoaldea eskualdekoak:\n(1) Tarifa hau lanegunetan, 07:00etatik 22:00etara, aplikatuko da, larunbatetan izan ezik.\n(2) Tarifa hau larunbatetan, igandeetan eta Autonomia Erkidegoko eta tokiko araudian jaiegun diren egunetan aplikatuko da, bai eta abenduaren 24an eta 31n ere. Era berean, lanegunetan 22:00etatik 07:00etara ere aplikatuko da.\nBeasain, Ordizia eta Zegamako Udalak, Goierri eskualdekoak:\n(2) Tarifa hau igandeetan eta Autonomia Erkidegoko eta tokiko araudian jaiegun diren egunetan aplikatuko da. Halaber, larunbatetan eta abenduaren 24an eta 31n aplikatuko da. Era berean, tarifa hau lanegunetan 22:00etatik 07:00etara aplikatuko da\nDeba, Eibar, Elgoibar, Mendaro, Mutriku eta Soraluzeko Udalak, Debabarrena eskualdekoak:\nHondarribia eta Irungo Udalak, Bidasoa eskualdekoak:\n(1) Tarifa hau lanegunetan 07:00etatik 22:00etara aplikatuko da\n(2) Tarifa hau egunero aplikatuko da, 22:00etatik 07:00etara. Era berean, 7:00etatik 22:00etara aplikatuko dira kasuan kasuko autonomia- eta toki-araudian ezarritako igandeak eta jaiegunak, ekainaren 28an 14: 00etatik ekainaren 29an 22:00etara, eta larunbatetan eta abenduaren 24an eta 31n.\nAzpeitia eta Beizamako Udalak, Urola Erdia eskualdekoak:\n(2) Tarifa hau igandeetan eta Autonomia Erkidegoko eta tokiko araudian jaiegun diren egunetan aplikatuko da. Halaber, larunbatetan eta abenduaren 24an eta 31n aplikatuko da. Era berean, tarifa hau lanegunetan 22:00etatik 07:00etara aplikatuko da.\nZumarraga eta Legazpiako Udalak, Urola Garaia eskualdekoak:\nAia, Getaria, Orio, Zarautz eta Zumaiako Udalak, Urola Kosta eskualdekoak:\n*Gutxieneko tarifak 1,5 kilometroko ibilbidea edo 5 minutuko itxaronaldia hartzen du.\nTolosa, Alegia eta Billabonako Udalak, Tolosaldea eskualdekoak:\n(1) (Tarifa hau lanegunetan, 07:00etatik 22:00etara, aplikatuko da.\n(1) Tarifa hau lanegunetan aplikatuko da, 21: 00etatik 07: 00etara.\n(2) Era berean, II. tarifa 7: 00etatik 21: 00etara aplikatuko da Autonomia Erkidegoko eta tokiko araudian finkatutako larunbat, igande eta jaiegunetan, eta, gainera, Donostiako Aste Nagusian (abuztuaren 12, 13, 14 eta 16an) eta abenduaren 21, 24 eta 31n, ostiraletako 22: 00etatik eta jaiegunen bezperetatik larunbateko edo hurrengo jaieguneko 07: 00etara izan ezik.\n(3) Tarifa hau ostiraletako eta jaiegunetako bezperetako (igandeak barne) 22: 00etatik larunbatetako eta jaiegunetako 07: 00etara aplikatuko da.\n(2) Tarifa hau larunbatetan, igandeetan eta Autonomia Erkidegoko eta tokiko araudian jaiegun diren egunetan aplikatuko da. Era berean, lanegunetan 22:00etatik 07:00etara ere aplikatuko da, eta, gainera, abuztuaren 19, 20, 21 eta 22an (Aste Nagusia) eta abenduaren 24an eta 31n.\n(*) Gutxieneko tarifak 1,5 kilometroko ibilbidea hartzen da.\nBigarrena. Bizkaiko Garraio Partzuergoak 2022. urterako aurkezten duen Metro Bilbao S.A enpresak eskainitako zerbitzuaren tarifak baimentzea.\nHirugarrena. Erabaki honek 2022ko urtarrilaren 1etik aurrera izango ditu ondorioak.\nVitoria-Gasteiz, 2021eko abenduaren 14a.\nZuzendutakoa: EBAZPENA, 2022ko urtarrilaren 14koa, Euskadiko Prezioen Batzordeko lehendakariarena, 2021eko abenduaren 14ko Ebazpeneko hutsak zuzentzekoa. Ebazpen horren bidez onartzen dira auto-taxietako bidaiarien hiri barruko garraioaren zerbitzu publikoa emateko Euskal Autonomia Erkidegoko udal batzuek 2022. urterako aurkeztutako tarifak.\nZuzendutakoa: HUTS-ZUZENKETA, ebazpen honena: Ebazpena, 2021eko abenduaren 14koa, Euskadiko Prezioen Batzordearena, auto-taxietako bidaiarien hiri barruko garraioaren zerbitzu publikoa emateko Euskal Autonomia Erkidegoko zenbait udalek aurkeztutako 2022. urterako tarifak onartzekoa.


LipDub-a Kukutza gaztetxearen alde — Gaztezulo\nLipDub-a Kukutza gaztetxearen alde\nLipDub-a Kukutza gaztetxearen alde https://www.gaztezulo.eus/albisteak/lipduba-kukutza-gaztetxearen-alde https://www.gaztezulo.eus/albisteak/lipduba-kukutza-gaztetxearen-alde/@@download/image/20116211316lipdubkukutza.jpg\nEnpresa eraikitzaile batek Bilboko Errekalde auzoko gaztetxea hustu eta bota nahi duela salatzeko, etxe osoa zeharkatu duen LipDuba grabatu dute 500 lagun bilduta.\n"Kukutza zutunik!" aldarrikatzeko eta gaztetxea eraispenetik babesteko, sinadura eta atxikimendu bilketa kanpaina abiatu dute Bilboko Errekalde auzoan. Hamahiru urte hauetan egin duten "su eta indar" berberagaz jarraitu nahi dute aurrerantzean ere euren proiektu eta ilusioak gaztetxean eraikitzen. Grabatu berri duten LipDuba ere kanpaina horren baitan kokatu dute: "Hain handia den etxean zer mugitzen den ikusarazteko".\nKukutzako ordezkariek azaldu dutenez, orain dela bi hilabete hasi ziren arazoak: "Ostirala zen eta goizeko ordu biak, udaltzaingoak iritsi zirenean. Usurpazio salaketa baten berri eman eta horren ondorioz eraikinean zeudenak identifikatzea zen asmoa".\nAntza, Cabisa enpresa eraikitzaileak orain dela hamazazpi urte erosi zuen gaur egun Kukutza den eraikina, "baina urte hauetan guztietan ez du eraikinarekiko inongo ardurarik eta interesik erakutsi". Orain, ordea, salerosketa askeko etxebizitzak egin nahi ditu bertan enpresak.\nKukutzatik jakinarazi dutenez, gau hartan udaltzainek identifikatu zituzten pertsonak ez dituzte oraingoz deklaratzera deitu, eta epaiketa prozesua hasi barik dagoen arren, Cabisak "bere helburua betetzeko pausoak" ematen ari dela salatu dute gaztetxeko kideek: "Kukutza hustu eta bota arte horretan jarraituko dute".\nHain justu enpresa eraikitzailearen jarrera gaitzesteko eta "Kukutza zutunik!" aldarrikatzeko abiatu dute sinadura eta atxikimendu bilketa. Eta, honekin batera, 500 lagun abesten eta dantzan jarri dituen LipDuba grabatu berri dute gaztetxean, aurki Sarean ikusgai izango dena. Etxeak duen bizitza islatzeko modua izan da.


Ireki da inskripzio-epea NUP-ek eta Nafarroako Parlamentuak antolatutako Batxilergoko VIII. Eztabaida Torneorako. Noticias de Navarra\nIreki da inskripzio-epea NUP-ek eta Nafarroako Parlamentuak antolatutako Batxilergoko VIII. Eztabaida Torneorako\nLehiaketa urriaren 27 eta 28an egingo da, eta liburu elektronikoen irakurgailuak eta tabletak emango zaizkie irabazleei\nNUP - Martes, 29 de Agosto de 2017 - Actualizado a las 20:30h\nNafarroako Unibertsitate Publikoak (NUP) eta Nafarroako Parlamentuak Batxilergoko VIII. Eztabaida Torneorako deialdia egin dute, eta urriaren 27 eta 28an egingo da. Lehiaketa Batxilergoa ematen duten Foru Erkidegoko ikastetxeei (publikoak eta itunduak) zuzentzen zaie. Parte hartu nahi duten ikastetxeek izena emateko orria bete eta aurkeztu behar dute Nafarroako Unibertsitate Publikoko Kultura eta Kirol Bulegoan, jendearentzako orduetan, astelehenetik ostiralera, 2017ko irailaren 29ko 14:30ak baino lehenago. Bestela, posta elektronikoaren bidez bidaliko dute, helbide honetara: actividades.culturales@unavarra.es.\nIkastetxe bakoitzak talde bakar batekin parte hartuko du, eta Batxilergoko 2. ikasmailako ikasleek osatuko dute taldea. Gutxienez hiru kide eta gehienez bost kide edukiko ditu talde bakoitzak. Kideetako bat kapitaina izango da. NUPek 16 ikastetxe onartuko ditu, gehienez ere. Ikastetxeak izen-ematearen ordenaren arabera aukeratuko dira. Torneoaren irabazleei liburu elektronikoen irakurgailu bana emango diete sari gisa, eta bigarren lekuan sailkatzen direnei tableta elektroniko bana. Lehiaketaren oinarriak eta arautegia Kultura Jardueren Atalaren webean daude kontsultatzeko. Horretaz gainera, urriaren 20 eta 21ean, ikastetxeei zuzendutako zenbait prestakuntza-saio egingo dira, eta zalantzak aurkezteko aukera izango dute ikastetxeek.\nTorneo hau NUP eta Nafarroako Parlamentua unibertsitateko eta Batxilergoko ikasleen artean azken urte hauetan sustatzen ari diren eztabaida-jardueretako bat da. Batxilergoko 2. ikasmailako gazteei zuzendutako prestakuntza eta lehiaketa gisa proposatzen da torneoa. Aukera bat da ikasleek hainbat trebetasun gara ditzaten, hala nola jendaurrean mintzatzea, taldean lan egitea, informazioa aztertzea edo argudioak ematea. Beren prestakuntza pertsonalerako interesgarriak izateaz gain, gaitasun horiek unibertsitateko gradu-ikasketei lotutako zeharkako zenbait gaitasun edo gaitasun orokor osatzen dituzte.\nTaldeak elkarrekin lehiatuko dira, aldez aurretik zozketaren bidez esleitu diren aurkako jarrerak defendatuz gai beraren inguruan. Lehiaketan hitz egiteko txanda itxiak daude (sarrera, bi eztabaida-txanda eta ondorioak), eta txanda bakoitzaren iraupena 17 minutukoa (17, talde bakoitzarentzat) da, gehienez ere. Urriaren 6an jakinaraziko da zein izango den lehiaketako eztabaidarako gaia, Unibertsitatearen webgunean.\nEpaimahaiak alderdi hauek balioetsiko ditu: sarrera, gezurtatze eta ondoriorik onenak;taldearen jarrera, ordena, adierazitakoaren argitasuna eta erraztasuna;segurtasuna eta gaia menderatzea;inprobisatzeko gaitasuna;mintzaira diskurtsoari begira egokia izatea, eta zalutasuna erantzutean.


Kultura arlotik ere BDZren alde! | Askapena\nKultura arlotik ere BDZren alde!\nOT, 03/31/2017 - 12:51 — admin\nPalestinan Lurraren eguna ospatzen ari diren honetan zenbait kulturgilek gure konpromisoa berretsi nahi diogu Palestinar herriari eta baita BDZ (Boikota, Desinbertsioa eta Zigorrak) kanpainari.\nAurtengoan, ordea, Herrialde Katalanetako 9 internazionalistari gure babesa helarazteko baliatu nahi dugu. Aktibista hauek epaitegietara deitu dituzte salaketa ekintza batean parte hartzeagatik. 166 orrialdeko kereila bat non hainbat pertsona, sare sozial, etab. aipatzen diren, finean, 9 internazionalistari, besteak beste, ideologia sionistarekiko gorrotoa sustatzea leporatuz.\nSalaketa 2015eko Benicassimgo Rototom Sunsplash reggae festibalean gertatu zen Matisyahu abeslariaren kontzertuagatik. Epaiketa BDZ kanpaina kriminalizatzeko beste saio bat da, boikot ebazpenak onartu dituzten instituzioen kontra abiarazi dituzten kereilak bezala (Kanpezun adibidez). Gure ustez, ordea, boikota tresna legitimoa da eta berau berretsi eta aldarrikatu nahi dugu.\nEstatu sionistaren aurkako BDZ mugimendua 2005. urtean sortu zen, palestinar gizarte zibilak -hainbat jiteko 173 taldek (sindikatu, errefuxiatuen eskubideen aldeko erakunde, kultur elkarte, etab.ek)- aldarrikaturik.\nBDZ mugimenduak sudafrikar apartheid erregimenaren aurka garaturiko nazioarteko boikot esperientzia solidarioa biltzen du, zeinak erregimen segregazionista haren eraispenean sudafrikar beltzen askapen borrokari lagundu baitzion.\nBDZ mugimenduak presio ekimen hau garatzeko asmoa du, harik eta estatu sionistak:\nArabiar lurren okupazioa eta kolonizazioa bertan behera utzi eta harresia eraitsi\nIsraelen bizi diren hiritar arabiar palestinarren oinarrizko eskubideak aitortu\nNazio Batuen Erakundearen 194. ebazpenak adierazi bezala, palestinar errefuxiatuek beren etxe eta jabetzetara itzultzeko eskubidea aitortu, babestu eta bultzatzen duen arte.\nLaburki, Israelgo Estatuak nazioarteko legedia bete eta palestinar herriari dagozkion eskubideak aitortzen dituen arte.\nMunduko edozein txokotan egiten den BDZren aurkako errepresio-ekintza oro gure jardunaren aurkako eraso bat ere bada. Nazioarteko kanpaina izanik, garaipen oro apartheidaren amaieraranzko urratsa da; eta, era berean, BDZ kanpainaren aurkako eraso oro herri palestinarraren eta gure elkartasun-jardunaren aurkako erasoa da.\nHorregatik guztiagatik, artikulu hau sinatzen dugun kulturgileok, giza eskubideen defentsagatik inputatu dituzten 9 aktibistei elkartasuna helarazi nahi diegu, eta dei egiten diegu Euskal Herrian BDZ kanpaina babesten duten erakunde eta pertsona guztiei Herrialde Katalanetako kideei babesa adieraztera eta norberaren esparrutik BDZ kanpainari ekarpenak egiten jarraitzera, apartheidaren aurka eta palestinar askapen borrokaren alde.\nSinatzaileak: Manex Agirre, Oihana Bartra, Oihane Perea, Miren Artetxe, Uxue Alberdi, Txema Arinas, Andoni Tolosa "Morau", Jon Basaguren, Maldan behera, Itziar Ituño, Martxeko Díaz, Berezi Elorrieta, Iñaki Etaio, JM Rivadeneyra...


Maider Alzelai: “Uste dut denei gustatzen zaigula amestea eta gure fantasiei hegoak ipintzea” – Guraso.eus\nMaider Alzelai: “Uste dut denei gustatzen zaigula amestea eta gure fantasiei hegoak ipintzea”\n2017-04-24\tGoiena\tIruzkinik ez\nIpuin kontalari autodidakta da Maider Alzelai arrasatearra. Ordizian jokatutako Ahozko Narrazioen Lehiaketaren finalera heldu da aurten, eta ez zuen espero. Semea jaio zenean hasi zen ipuinak kontatzen eta milaka kontatu ditu ordutik.\nAlzelaik argi du ipuin bat kontatzeko heldu egin behar zaizula, eta gustatu egin behar zaizula. “Sentitu egin behar duzu eta zure egin behar duzu”, dio. Lanketa handia eskatzen duela dio. “Ipuin guztiek dute egitura bat eta egitura hori identifikatu egin behar duzu, eta forma eman. Atzean lanketa handia dago”.\nBoluntario moduan hainbat ipuin kontalari saio egin ditu. “Nire semea jaio zenean hasi zen ipuinen munduarekin nire konexioa. Orduan hasi nintzen ipuinak kontatzen eta ikusten zelako indarra duten. Gero antzerki munduan ere hasi nintzen eta lagun batekin talde bat egin genuen ipuin antzeztuak kontatzeko… Ordutik aurrera boluntario moduan milaka ipuin kontatu ditut”.\nIpuinek sortzen dute magnetismoaren buruz galdetuta adierazi du ipuinek aukera handiak eskaintzen dituztela. “Uste dut denei gustatzen zaigula amestea eta gure fantasiei hegoak ipintzea. Ipuinek aukera ematen digute horretarako. Ipuin bat entzuten edo kontatzen dugunean mundu errealean onartuta ez dauden gauza asko daude onartuta. Amestu, sentitzen duzuna esan, pertsonaia batekin identifikatu… Hor dago magia. Bakoitzak hartzen du ipuina bere erara eta niretzat hori oso polita da”.\nAlzelaik uste du ipuin guztiek dutela mezu bat baina saihestu egiten du ipuinekin esloganak egitea. “Bakoitzak hartuko du bere mezua. Une horretan entzuleak bizi duen egoeraren arabera seguruenik”.\nIruzkinik ez "Maider Alzelai: “Uste dut denei gustatzen zaigula amestea eta gure fantasiei hegoak ipintzea”"


#101L: Euskal Herriko hizkuntza aniztasuna bistaratzeko proiektua - Sustatu.eus - Teknologia albisteak\n2016-12-20 : 10:20\nGaldera batekin eta hitz-joko batekin hasi zen dena: Zenbat hizkuntza egiten dira Euskal Herrian? 101L? Eta galdera horri erantzun nahian, gure lurralde txiki honetan mintzo diren 101 ele jasotzen hasi ginen. Azken batean, Euskal Herrian hitz egiten diren hizkuntzak ezagutaraztea da proiektu honen helburua. Hemengo aniztasuna jaso eta erakustea. Aniztasun hori ezkutuan dagoelako; elkarren ezagutza txikia delako. 101 L proiektua Donostialdean abiatu genuen eta pixkanaka beste herri batzuetara zabaltzen doa. Jatorri askotako pertsonak ari gara elkarrizketatzen eta, hizkuntzekin batera, haien esperientziak eta iritziak jasotzen ditugu, batez ere 2 gairen inguruan: emigrazioa eta integrazioa.\n2015eko maiatzean hasi ginen proiektuarekin, Olatu Talkaren barruan, Donostiako Boulevardean karpa bat jarrita. Bertan, karpara gerturatu zirenak elkarrizketatu genituen. Horixe izan zen abiapuntua. Harrezkero, Euskal Herrian bizi diren ehundik gora lagunen lekukotasunak entzun eta jasotzeko aukera izan dugu. Eurek kontatu digute nolakoa den euren hizkuntza, zein egoeratan dagoen euren herrialdean, nola bizi duten eleaniztasuna, zergatik etorri ziren Euskal Herrira,... Plazer bat izan da guztien lekukotzak entzun ahal izatea eta eskerrik beroena ematen diegu guztiei.\n2015eko maiatzean Olatu Talkarekin hasitako ibilbideak, DSS2016eko Energia Olatuak programaren diru laguntza jaso zuen, herri epaimahaiaren eskutik. Hala, proiektuarekin jarraitzeko aukera izan dugu. 2016eko maiatzean bigarrenez parte hartu genuen Olatu Talkan, Groseko Katalunia plazan. Eta ekainean, berriz, autokarabana batean egin genituen elkarrizketak, bost egunez, Donostiako bost tokitan. Erakusketa txiki bat ere antolatu genuen.\nHainbat elkarte eta norbanakok kontaktuak egiten lagundu digute, eta elkarrizketa asko hiztunekin hitzorduak jarrita egiten ari gara. Gehienak Donostiako Okendo kultur etxean eta Tabakaleran. Zumaiako Alondiga kultur etxean ere elkarrizketa ugari egin ditugu, Zumaiako Udalak eskatuta. Eta beste herri batzuetan ere egin ditugu zenbait, Gipuzkoako Foru Aldundiko Gipuzkoa Anitz proiekturako adibidez. Pixkanaka-pixkanaka proiektua sendotzen doa.\nHemendik aurrera ere elkarrizketekin jarraitzeko asmoa dugu, eta jasotako guztia lantzen eta editatzen ere jarraituko dugu. Baina dagoeneko prest dago proiektuaren webgune izango dena, 101L.ahotsak.eus eta bertan aurkitu daiteke orain arte landutako materiala, dozenaka bideo-pasarterekin eta Euskal Herrian mintzo diren hizkuntzen lekukotasunekin. Pare bat bideo txiki ere editatu eta sareratu ditugu, datorren otsailean aurkeztuko dugun ikusentzunezkoaren aurrerapen gisa.


Carma Bilduma - Akaba\nCarma mota guztietako espazioetara egokitu daiteke, forma eta dimentsio ugariri esker. Carma mahai sistema modular bat da eta topaketarako txokoak sortzen ditu, bai bilera geletan, bai coffee corner -etan.\nMaterial eta lodiera pertsonalizagarriko entzimerak altzairuzko zutabeetan eta aluminiozko lau besoko gurutzetan bermatzen dira. Oinarriak aluminio injektatuaren erresistentzia eta arintasuna ditu eta horrek izugarri iraunkorrak eta erraz garraiatzeko modukoak bihurtzen ditu mahai hauek. Hainbat altueratan eskuragarri daude, baita konposizio sorta zabal batean ere.


Elgoibarko Industria eta Lanbide Heziketa ezagutzeko jardunaldiak — IMH\nElgoibarko Industria eta Lanbide Heziketa ezagutzeko jardunaldiak\n2016/02/15 01:00:00 GMT+2\nElgoibarko Industria eta Lanbide Heziketa ezagutzeko jardunaldiak Elgoibarko DBH4ko gazteek informazioa zuzenean izan dezaten otsailaren 15-19 bitartean dinamika erakargarri batzuetan parte hartuko dute. Martxoaren 1ean Batxilergoko ikasle-gurasoentzat txanda izango da. https://www.imh.eus/eu/albisteak/elgoibarko-industria-eta-lanbide-heziketa-ezagutzeko-jardunaldiak https://www.imh.eus/eu/albisteak/elgoibarko-industria-eta-lanbide-heziketa-ezagutzeko-jardunaldiak/@@download/image/goiti.jpg\nElgoibarko DBH4ko gazteek informazioa zuzenean izan dezaten otsailaren 15-19 bitartean dinamika erakargarri batzuetan parte hartuko dute. Martxoaren 1ean Batxilergoko ikasle-gurasoentzat txanda izango da.\nElgoibarko Udalak duela 8 urte ekin zion ekimen interesgarri honi, IMH eta Mekarekin batera. Gazteek zuzenean herriko enpresa eta lanbide heziketa ezagutzeko hitzordu klasikoa bihurtu da dagoeneko.\nAurtengo jardunaldiak, otsailaren 15-19 bitartean egingo dira Manahmanaren dinamika parte hartzaile erakargarri baten bidez. Horietan, Arreiturre Institutuko eta Elgoibar Ikastolako DBH 4. mailako ikasleak IMH eta Mekako ikasleekin arituko dira solasaldian Lanbide Heziketa nola bizi duten ezagutzeko. Ondoren, dinamikarekin jarraituz, herriko industriaren errealitatea ezagutzeko aurten GORATU enpresaren bisita egingo dute, bertan, industria munduan, egungo gizartearen estereotipoak aztertuz.\nBestalde, IMHk eta Meka Lanbide Eskolak, martxoaren 1ean, arratsaldean, eurek eskaintzen dituzten aukera akademikoei buruzko saio informatzaile bat antolatu dute, Batxillergoko 1. eta 2. mailetako ikasle eta horien gurasoentzat. Saio hori, Arreiturre Institutua eta Meka Lanbide Eskolako Bilera gelan izango da arratsaldeko 19:00etan.\nEdozein argibidetarako deitu Elgoibarko Udaletxera 943741050 telefonora eta galdetu Mirian Monterorengatik.